b'\n_START_ARTICLE_\nMa\xc5\xa1\xc4\x8dobe\n_START_PARAGRAPH_\nMa\xc5\xa1\xc4\x8d\xc3\xb4be (\xc5\xbeivalsko ma\xc5\xa1\xc4\x8dobo v prehrani imenujemo mast) in ma\xc5\xa1\xc4\x8dobna   olja so organske kemijske spojine, ki imajo velik pomen v zgradbi \xc5\xbeivih bitij. Po kemijski razvrstitvi so tri-estri alkohola glicerola (propan-1,2,3-triol) z radikali vi\xc5\xa1jih ma\xc5\xa1\xc4\x8dobnih kislin. IUPAC priporo\xc4\x8da za to vrsto organskih spojin ime triacilglicerini, starej\xc5\xa1e poimenovanje pa je \xc2\xbbtrigliceridi\xc2\xab.\xc2\xa0\xc2\xbbLipidi\xc2\xab\xc2\xa0je ime za \xc5\xa1ir\xc5\xa1o skupino organskih spojin, ki vklju\xc4\x8duje ma\xc5\xa1\xc4\x8dobe. Zna\xc4\x8dilno za ma\xc5\xa1\xc4\x8dobe je, da se ne topijo v vodi, se pa topijo v organskih topilih. Masti se od olj lo\xc4\x8dijo po tem, da so pri sobni temperaturi v trdnem stanju, ma\xc5\xa1\xc4\x8dobna olja pa so teko\xc4\x8da. \xc2\xbbOlje\xc2\xab\xc2\xa0je splo\xc5\xa1nej\xc5\xa1e poimenovanje od \xc2\xbbma\xc5\xa1\xc4\x8dobnega olja\xc2\xab\xc2\xa0in vklju\xc4\x8duje vse kapljevine s podobnimi fizikalnimi lastnostmi. Mast pogosto ni povsem trdna, temve\xc4\x8d mazava.\n_START_SECTION_\nVloga ma\xc5\xa1\xc4\x8dob\n_START_PARAGRAPH_\nMa\xc5\xa1\xc4\x8dobe so v \xc5\xbeivih bitjih pomembne tako za zgradbo kot za presnovo. Ma\xc5\xa1\xc4\x8dobne kisline so klju\xc4\x8dna sestavina celi\xc4\x8dne ovojnice. \xc5\xbdiva bitja v ma\xc5\xa1\xc4\x8dobah shranjujejo energijo. _NEWLINE_Strukturna in funkcionalna uporabnost ma\xc5\xa1\xc4\x8dob je povezana z njihovimi fizikalno-kemi\xc4\x8dnimi lastnostmi, npr. usmerjeno odbojnostjo do vode. Ma\xc5\xa1\xc4\x8dobe so tudi topila za nekatere nujne prehranske sestavine, npr. za vitamine A,  D, E, in K. Brez ma\xc5\xa1\xc4\x8dob telo teh vitaminov ne bi moglo sprejemati. _NEWLINE_Ma\xc5\xa1\xc4\x8dobe so nujna sestavina \xc4\x8dlove\xc5\xa1ke prehrane, saj telo potrebuje nekatere ma\xc5\xa1\xc4\x8dobne kisline, ker jih samo ne more izgraditi - te imenujemo esencialne ma\xc5\xa1\xc4\x8dobne kisline (na primer arahidonska kislina). V sodobni prehrani dajemo prednost rastlinskim oljem; zlasti tistim, ki vsebujejo nenasi\xc4\x8dene ma\xc5\xa1\xc4\x8dobne kisline. Neko\xc4\x8d so veliko ve\xc4\x8d jedli \xc5\xbeivalske ma\xc5\xa1\xc4\x8dobe, kot so smetana, maslo, slanina, zaseka. \xc5\xbdivalske ma\xc5\xa1\xc4\x8dobe omogo\xc4\x8dajo pre\xc5\xbeivetje ljudem v mrzlih krajih (Eskimom na Arktiki in visokogorskim ljudstvom). Iz ma\xc5\xa1\xc4\x8dob dobimo dvakrat toliko energije na enoto mase kot iz ogljikovih hidratov in beljakovin.'